text: Ingen farlig narko i værtshusgæsts glas
  07 november 2013 kl. 14.57
  Unge i Esbjerg frygter, at de bliver forgiftet af en form for syre, som ukendte gerningsmænd hælder i deres drinks, når de går på diskotek eller værtshus.
  Det skrev de om på Facebook, og flere medier fulgte op på sagen. Blandt andet TV SYD.
  Syd- og Sønderjyllands Politi sendte en pille fra et fadølsglas til kemisk analyse, og den viste, at pillen var en almindelig hovedpinepille af mærket Paracetamol.
  En 23-årig mand havde fundet pillen i sit glas på en restauration i Esbjergs midtby lørdag 28. september om aftenen.
  
  Harmløs pille
  - Vi er glade for, at pillen har vist sig at være af temmelig uskyldig karakter, siger lederen af lokalpolitiet i Esbjerg, vicepolitiinspektør Lorenz Matzen.
  - Det ændrer selvfølgelig ikke ved, at vores opfordring altid vil være, at man ikke skal gå fra sine drikkevarer, når man er ude i nattelivet. Men vi har ingen konkrete eksempler på, at folk er blevet forgiftet via stoffer i deres drinks, tilføjer han.
  Politiet har gennemset overvågningsvideo fra værtshuset, og den viser ingen mistænkelig adfærd i nærheden af den 23-åriges glas.
  Det vides ikke, hvordan hovedpinepillen havnede i ølglasset.
  Politiet har nu afsluttet sagen.
  